"বলিরাজার কথায় আপনি অতি বিস্মিত হয়েছিলেন। আপনার মনে হয়েছিলো, ‘এখনো আমার জীবনের মূল্য আছে? মানুষকে আলো দেওয়ার ক্ষমতা আছে?' যেন একটা ঘোরের মধ্য দিয়ে আপনি প্রাসাদে পৌঁছেছিলেন। তারপর সারাদিন কেটে গিয়েছিলো আপনার এক গভীর চিন্তায়। সমস্ত পুরোনো কথা পুরোনো ঘটনা বিশ্লেষণ করতে বসেছিলেন আপনি। ভাবছিলেন পিতা উতথ্যের আশ্চর্য যোগবলে গর্ভাবস্থাতেই সর্ববেদজ্ঞ হয়েছিলেন। আর সেই গর্ভস্থকালেই আবার জন্মদাত্রী মায়ের প্রতি বলাৎকারের সাক্ষী। মহর্ষি বৃহস্পতিকে সেই মৈথুনে বাধা দিয়ে ভূমিষ্ঠ হওয়ার আগেই চরম শাপগ্রস্ত। যে ব্যভিচারকে ভ্রূণাবস্থাতেই সজোরে পদাঘাত করেছিলেন সে ব্যভিচারেরই প্রচারক বলে দুর্নাম জুটলো সর্বত্র। চরম লাঞ্ছনায় স্বজনের দ্বারা বিসর্জিত হলেন অতি নিষ্ঠুরভাবে। ‘কোনোদিন পৃথিবীর আলো দেখিনি বলে কি অজান্তেই কামনার অন্ধকারে নেমে যেতে হোলো? নাকি ঋষি বৃহস্পতির অভিশাপের গূঢ় উদ্দেশ্য ছিলো এটাই? জীবনে শুধুমাত্র রতিলিপ্সাই সার—একথা তো বলতে চাইনি আমি।' সারাদিন আপনি জর্জরিত হলেন এইসব চিন্তার স্রোতে। শেষে উপস্থিত হলেন এই বোধে—'ইন্দ্রিয়ের ঊর্ধ্বে উঠে ভালোবাসার আলোই শ্রেষ্ঠ।' স্থির করলেন এই আলোর সন্ধানই দিতে হবে মানুষকে জীবনের অবশিষ্ট দিনগুলোয়। আত্মগ্লানির এক বিপুলভার নেমে গেলো আপনার উপর থেকে। আর তখনই আপনি অনুভব করলেন সূর্যাস্তের আঁধার ঘনিয়ে আসছে চারিপাশে। তাই না?